**SYR JOHN MEURIG THOMAS – GWASANAETH COFFA – 13 Tachwedd 2021**

Nid yw’n anghyffredin i bobl alw i gof ddigwyddiadau bywyd sy’n parhau’n arbennig iddynt. Roedd digwyddiadau o’r fath yn amrywiol eu natur: roedd rhai’n bersonol ac yn cael eu rhannu gydag ambell un yn unig; profwyd eraill gyda sawl un, torfeydd hyd yn oed; roedd rhai’n gwbl gerddorol, fel cyngherddau; roedd rhai’n cynnwys geiriau yn unig, fel dramâu neu bregethau neu areithiau; roedd rhai’n cyfuno cerddoriaeth a geiriau; roedd rhai’n hapus; roedd rhai’n drist ac yn ddifrifol ond nid yn brudd.

Mae fy nigwyddiad arbennig diweddaraf i yn perthyn i’r ddau gategori olaf yn y rhestr hon. Fe ddigwyddodd ar 13 Tachwedd, 2021, ychydig wythnosau yn ôl. Gwasanaeth Coffa ar gyfer yr Athro Syr John Meurig Thomas ydoedd a gynhaliwyd yng Nghapel Bethesda yn Llangennech, Llanelli. Bu farw Syr John ar yr un dyddiad yn 2020 yng Nghaergrawnt, lle bu’n byw ers blynyddoedd lawer, ond oherwydd cyfyngiadau COVID bu’n rhaid aros cyn cynnal gwasanaeth coffa yn ei ‘filltir sgwâr’.

Mae Bethesda yn arwyddocaol iawn ym mywyd Syr John; dyma lle y cyfarfu gyntaf â Margaret, a ddaeth yn wraig iddo ac yn fam i’w ddwy ferch, Lisa a Naomi. Dyma lle y mynychodd y ddau wasanaethau’n rheolaidd ac elwa’n fawr o weinidogaeth haelfrydig a phregethu goleuedig y Parchedig Maurice Loader.

Mae’r hyn sy’n dilyn yn ymgais gennyf i gyfleu sylwedd a ‘blas’ yr eitemau yn Nhrefn y Gwasanaeth. Hwyluswyd ein cyfranogiad fel aelodau o’r gynulleidfa yn fawr o gael copïau argraffedig, a oedd yn cynnwys rhywfaint o wybodaeth am y cyfranwyr. Nid oedd angen cyflwyniadau ‘ymwthiol’. Roedd popeth yn llifo’n ddiffwdan ac mewn ffordd syml.

Roedd y pedair teyrnged yn unigryw yn yr ystyr bod pob un yn ymdrin ag agwedd wahanol ar fywyd Syr John. Mae fy netholiadau o’r hyn a ddywedwyd yn rhoi syniad yn unig o’r cyfoethogrwydd a’m syfrdanodd pan glywais y geiriau gyntaf. Rwyf wedi cadw’r dulliau cyfarch a ddefnyddiwyd gan bob cyflwynydd wrth gyfeirio at Syr John, felly ceir, yn eu trefn, ‘John’, ‘JMT’, ‘Dadi’ a ‘John’.

Mae’r ddau emyn yn rhai enwog a phoblogaidd. Maen nhw’n cyflawni’r statws hwn, gyda chyfiawnhad llwyr, oherwydd delweddaeth gyfoethog eu geiriau a’u perseinedd sensitif a chynhyrfus.

Mae hyn i gyd yn wir. Roeddwn i yno!

Neville Evans (Caerdydd)

Rhagfyr 2021

Ar ôl gair o groeso ac arweiniad gan weinidog Bethesda, y Parchedig Llewelyn Picton Jones, aeth y gwasanaeth ymlaen fel a ganlyn.

**Gwasanaeth Diolchgarwch am Fywyd a Gwaith yr Athro Syr John Meurig Thomas**

**Emyn W.Rhys Nicholas** *Tydi a wnaeth y wyrth* **(Tôn: Pantyfedwen)**

**Teyrnged Y Parchedig Dr. John Tudno Williams**

*Trwy ein plant y daethom i adnabod ein gilydd gyntaf yn deuluoedd ……..Wrth i ni, eu rhieni, ddod i adnabyddiaeth well tyfodd cyfeillgarwch a barodd yn glos iawn dros y blynyddoedd ………Mae gennym atgofion melys iawn ……..Bu un noswaith yn nodedig o gofiadwy; dyna’r dyddiad y cafodd John wybod am ei etholiad yn Gymrawd y Gymdeithas Frenhinol….……..Ond, o gyd-lawenhau wedi derbyn y newyddion, fe wyddem na fyddai Aberystwyth yn dal gafael ar wasanaeth John am gyfnod maith i ddod…....*

*Cawsom brofiadau chwerw yn ogystal…..angladd Margaret, gwraig John, yn Eglwys Little St Mary, Caergrawnt…..pan gefais y fraint o arwain gwasanaeth Cymraeg yn yr amlosgfa leol.*

*Hoffwn dynnu’r deyrnged hon i’w therfyn trwy grynhoi ei rinweddau dan bedwar pennawd. Yn y Gymraeg mae pob un yn cychwyn gyda’r llythyren ‘d’ – deallusrwydd, diwydrwydd, diwylliant, dyngarwch…...*

*……hyd ddiwedd ei fywyd daliodd yr union un ag a fu ers i ni gyfarfod am y tro cyntaf, bron hanner canmlynedd yn ôl – cyfaill cywir, llon a hael. Yn wir, cawsom fraint o’i nabod.*

**Cerddoriaeth Schubert** *An die Musik* D547 **Lucy Gold a Naomi Thomas** (deuawd offerynnol)

**Teyrnged Yr Athro Kenneth Harris**

*Syr John Meurig Thomas oedd un o’r gwyddonwyr amlycaf a mwyaf dylanwadol o’i genhedlaeth; roedd yn arloeswr ym maes Cemeg Cyflwr Solet a Chatalysis Heterogenaidd. Cafodd effaith wirioneddol arwyddocaol yn….. y meysydd hyn…….a bu’n amlwg iawn wrth boblogeiddio gwyddoniaeth….ac ysbrydoli llawer o wyddonwyr ifanc.*

*Cefais y fraint o astudio am radd PhD dan oruchwyliaeth Syr John…..yng Nghaergrawnt ac ..yn Llundain…..Bûm yn ffodus o gynnal cysylltiad gwyddonol, cydweithrediad a chyfeillgarwch agos ag ef am y 33 mlynedd nesaf.*

*….Treuliodd Syr John 20 mlynedd cyntaf ei yrfa academaidd yng Nghymru……Roedd ei yrfa’n amlwg ar drywydd disglair…..roedd y gwaith ymchwil arloesol yr oedd yn ei ddatblygu…..wedi sefydlu ei enw da fel gwyddonydd o’r radd flaenaf.*

*Ailgydiaf yn y stori bellach ym 1985, pan ymunais â JMT (fel y’i galwyd bob amser yn y byd gwyddonol) …yng Nghaergrawnt. Roeddwn yn teimlo’n ffodus tu hwnt o gael mentor mor ddysgedig, brwdfrydig, anogol a chefnogol……Roedd brwdfrydedd byrlymol JMT am wyddoniaeth yn ysbrydoledig….*

*Un o nodweddion mwyaf hynod JMT oedd pa mor effeithlon yr oedd yn gweithio. Ni wastraffwyd eiliad byth…*

*Roedd natur egalitaraidd JMT, a’r ffordd yr oedd yn trin pawb yn gydradd, wastad wedi gwneud argraff dda iawn arnaf…roedd yn hoff iawn o bob aelod o’i dîm ymchwil hefyd…..un o’i nodweddion mwyaf arbennig oedd teyrngarwch aruthrol i’r rhai oedd yn gweithio gydag ef….*

*….Symudodd JMT i Lundain ym 1986 fel Cyfarwyddwr y Sefydliad Brenhinol….Roedd yn gweddu’n berffaith i’r rôl hon, gan ei bod yn caniatáu iddo barhau i wthio ffiniau ymchwil…yn ogystal â bodloni ei awydd i hyrwyddo ymgysylltiad y cyhoedd â gwyddoniaeth……un agwedd a oedd yn arbennig o bwysig iddo oedd bod ei benodiad….yn caniatáu iddo ddilyn ôl troed arwr gwyddonol ei blentyndod, Michael Faraday…..Roedd edmygedd JMT o Michael Faraday yn gwbl ddigamsyniol. Ymhyfrydodd yn y ffaith y gallai bellach gynnal ei waith ymchwil yn yr un labordy lle’r oedd Michael Faraday wedi gwneud ei holl ddarganfyddiadau mawr ef……..Gallai JMT bellach weithio bob dydd wrth yr un ddesg a ddefnyddiodd Michael Faraday ryw 150 o flynyddoedd yn gynharach. Yn wir, o ystyried cymhelliad gwaith eithriadol o gryf JMT…..athrylith ei syniadau gwyddonol…… ei ostyngeiddrwydd, roedd yn amlwg bod JMT yn rhannu llawer o’r un nodweddion a briodolwyd i Michael Faraday hefyd.*

*Ond gadewch i ni hefyd gofio ffactor pwysig iawn a oedd yn sail i’w holl gyflawniadau a llwyddiannau, sef y gefnogaeth wych a gafodd gan ei deulu: Margaret, Lisa, Naomi a Jehane.*

*…Roedd JMT yn awdur toreithiog iawn….ac yn ddarlithydd ysbrydoledig a deinamig…..storïwr naturiol..*

*Mae’n rhaid bod pawb a ddaeth i gysylltiad â Syr John Meurig Thomas wedi teimlo effaith ei bersonoliaeth unigryw….roedd yn ymgorfforiad o wyddonydd a gŵr bonheddig o’r iawn ryw: yn hynod ddysgedig, yn heintus o frwdfrydig, yn garedig…yn arbennig o ffyddlon a chefnogol…….mae colled fawr ar ei ôl.*

**Darlleniad W. H. Davies** *Leisure* **Jehane Ragai**

**Teyrnged Lisa Thomas**

*Rydym yma heddiw i gofio a diolch am fywyd Dadi – bywyd hir, hapus, llawn a phrysur. Ar ddiwrnod ei farwolaeth, flwyddyn yn ôl i heddiw, cyhoeddwyd y papur gwyddonol olaf a oedd yn dwyn ei enw yn Nature……. Cyflwynwyd y gwaith diweddaraf hwn yn COP 26 yr wythnos ddiwethaf gan y tîm yn Rhydychen.*

*Yn ystod…. misoedd y cyfnod clo, ysgrifennodd y llawysgrif ar gyfer ‘Albemarle Street, Portraits, Personalities and Presentations’ yn y Sefydliad Brenhinol â llaw, gan gofio’r hanes disglair hwnnw yn ei ffordd unigryw ef.*

*Dywedodd tad Dadi wrtho …..nad oedd eisiau iddo fynd i weithio dan ddaear…….Mynegodd Dadi ei ddyled yn gyhoeddus i Ddeddf Butler a roddodd gyfle iddo ddilyn llwybr gwahanol,…..ac fe gydiodd ynddo â’i ddwy law.*

*Dysgodd Dadi lawer o bethau i ni……roedd yn dad ac yn gyfathrebwr carismatig a deinamig…Ac ni pheidiodd ef ddysgu fyth...Mwynhaodd ei hun yn fawr ar hyd y ffordd, ac roedd wrth ei fodd yn cysylltu â’r bobl o’i amgylch…. Dywedodd y bardd Gwyn Thomas, wrth wrando ar Dadi’n darlithio neu’n siarad, ‘ni allech ond dewis clywed….fe agorodd wyddoniaeth ar lefel fetaffisegol’…Ac roedd yn dipyn o siewmon pan fyddai’r achlysur yn galw am hynny – darlithfa’r Sefydliad Brenhinol oedd y llwyfan perffaith iddo.*

*Ac rwy’n meddwl am ei fywyd fel antur…..fe aeth ef i unrhyw le, fwy neu lai…..ac, yn ffodus i ni, fe aeth â ni gydag ef hefyd…..Treuliais fis hyfryd gydag ef yn yr Eidal, yr haf ar ôl i ni golli Mami….Fe ddes i adnabod sychlanhawyr amryw dref yn dda iawn gan fod yr hufen iâ rywsut yn tueddu i wrthdaro â’i dei Prifysgol Cymru hoff…..Roedd ei frwdfrydedd am deithio’n dipyn o beth….Doedd dim eiliad i’w sbario…Roedd y teithiau bron yn ddieithriad yn gysylltiedig â’i waith, yn rhoi darlithiau ac yn cydweithio ag arbenigwyr eraill o amrywiaeth o brifysgolion mewn sawl gwlad. Cydnabuwyd ei ragoriaeth academaidd yn eang, gan arwain yn aml at doreth o ddyfarniadau, cadeiriau athro anrhydeddus a gwobrau mawr eu bri. Drwy gydol ei oes, dangosodd Dadi argyhoeddiad canolog, cyson, sef bod nod uwch, dyhead uwch wastad yn bodoli. Efallai gellir disgrifio hyn orau gan y gair DYSGU, sy’n draddodiadol yn cyfuno’r ddwy agwedd o addysgu a dysgu. Cyfathrebu oedd ei ysgogiad, rhannu gydag eraill, fel y gallai gyfrannu a dysgu. Roedd ganddo ymdeimlad diysgog o dda a drwg. Presenoldeb cadarn, fel craig.*

*Ond nid yw hynny’n awgrymu nad oedd yn gwybod sut i fwynhau ei hun neu ymlacio……Roedd yn gwmni gwych mewn partïon, yn storïwr disglair ac yn westeiwr hael….Ond yn ei amser sbâr preifat byddai’n gwrando ar gerddoriaeth ac yn dysgu…..Yn ddi-au, ni allai fod wedi cyflawni’r hyn a wnaeth heb gefnogaeth ein mam. Ond, drwy gydol ei salwch hi, roedd ei gariad, ei nerth a’i gefnogaeth gyson wedi’i chadw i fynd……Ac rwyf innau a Naomi yn fythol ddiolchgar bod Jehane wedi gwneud yr un peth iddo ef….*

*Fe gafodd hwyl gyda fy mhlant. Pan ofynnodd Manon iddo, yn ifanc, a fu’n ffoadur gwleidyddol neu’n ymfudwr economaidd pan adawodd Aberystwyth am Gaergrawnt, fe gafwyd trafodaeth ddigrif.*

*…..Mae academyddion yn hoffi ysgrifennu at bobl….Fe ddechreuodd yr arfer hwnnw yn yr adeilad hwn….dyma ..lle y cyfarfu gyntaf â Mami….roedden nhw’n arfer eistedd i fyny yn y balconi yn gwrando ar Mr Loader. Mami, a hithau’n fyfyrwraig ddiwinyddiaeth, yn dawel, yn ddwys ac yn olygus. Roedd Dadi eisiau ymgysylltu…..Byddai’n ysgrifennu at weinidogion ar ôl eu pregethau, i ofyn pam, beth a sut….*

*Felly heddiw, Dadi, fe’th gofiwn gan dy eiriau dy hun, a roddwyd yn gyngor i fyfyrwyr….. ‘Byddwch yn feiddgar ac yn anturus heb fod yn ddiofal…...Byddwch yn bositif ac yn frwdfrydig a pheidiwch byth â cholli’ch chwilfrydedd deallusol’.*

**Darlleniad Dylan Thomas** *Do not go gently into that good night* **Manon Graham**

**Cerddoriaeth J. S. Bach/Gounod** *Ave Maria* **Lucy Gould a Naomi Thomas**

**Teyrnged Yr Athro Prys Morgan**

*Mae enwau o ddiddordeb i fi fel hanesydd…..Cafodd Syr John Meurig Thomas ei anrhydeddu yn 1995 ar draws y byd pan enwyd mwyn newydd ar ei ôl, Meurigite ……Anfarwoldeb trwy graig, ond y graig sy’n bwysig i ni yma yw’r graig y naddwyd John ohoni …..a chraig nad aeth byth yn angof ganddo…..*

*Roedd John bob amser yn uchel ei barch i’w fro enedigol…..roedd ei dad yn sylweddoli bod Cymeigrwydd Cwm Gwrendraeth mor gryf fel na fyddai John byth yn llwyddo i feistroli Saesneg….gan wneud iddo adrodd darnau o gylchgrawn bridwyr cŵn Our Dogs…roedd y bachgen ei hun yn huananaddysgu hefyd, fel ei dad, gan ddarllen erthyglau gwyddoniaeth yn y Daily Worker yn y siop farbwr leol…...*

*Siaradai John bob amser yn werthfawrogol o’i addysg golegol yn Abertawe, dan ddylanwad J. S.Fulton (Pennaeth)….a ddangosai iddo bod rhaid pontio’r bwlch rhwng y gwyddorau a’r dyniaethau…Dau ddiwylliant, chwedl C.P.Snow……..*

*Roedd John bob amser yn siarad yn werthfawrogol o ddiwylliant eisteddfodol Cymru; cafodd ei wneud yn fardd er anrhydedd yn Ngorsedd Beirdd Ynys Prydain yn yr Eisteddfod Genedlaethol. Roedd hefyd yn un o hoelion wyth Cymdeithas Anrhydeddus y Cymmrodorion yn Llundain……Mi wn yn bersonol pa mor weithgar oedd John yn y trafodaethau ar ddechrau’r ganrif hon i sefydlu Cymdeithas Ddysgedig Cymru…..i greu yng Nghymru fan cyfarfod lle gallai gwyddonwyr a dyniaethwyr ddod at ei gilydd a siarad, rhywbeth o’r hyn yr oedd wedi’i wneud i raddau yn y Royal Institution yn Llundain.*

*Wrth ddibennu rwyf am gyfeirio at gwpled ar goflech ar wal Capel Bethlehem, Stryd Aire,Caerdydd i weinidog oedd yno yn y tridegau, ’Dygai haf i’r ystafell ac agosau’r pethau pell’. Dyna hanfod John i mi ac rwy’n siwr i ni Gymry.*

**Gweddi Y Parchedig Llewelyn Picton Jones**

**Emyn William Williams** *Tyred Iesu i’r anialwch***(Tôn: Blaenwern)**

**Bendith Y Parchedig Dr. John Tudno Williams**

Ar ddiwedd Trefn y Gwasanaeth fe geir cerdd Gymraeg gan Gwyn Thomas, a oedd yn aelod o staff yr Adran Gymraeg ym Mangor pan oedd Syr John yn yr Adran Gemeg. Teitl y gerdd yw John Meurig. Mae’n dechrau ‘Weithiau, weithiau….fe ddaw o rywle…….wreich*chion i gynnau goleuni….’.* Mae’r gerdd yn gorffen, ‘*John Meurig,* yr wyt ti yn un *o’r ychydig rai.*

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Yn ogystal â Threfn y Gwasanaeth, rhoddwyd llyfryn i bob aelod o’r gynulleidfa gyda’r teitl **Detholiad o’i Hoff Farddoniaeth**. Ar y clawr, gwelir geiriau William Blake (The Auguries of Innocence)

To see a World in a Grain of Sand

And a Heaven in a Wild Flower,

And Eternity in an hour.

Mae’r Detholiad yn cynnwys cyflwyniad teimladwy gan Jehane Ragai Thomas.

Dyma’r paragraff agoriadol,

***Efallai bydd y rhai ohonoch a oedd yn agos at John yn cytuno mai un o’r pethau mor arbennig amdano oedd ei sensitifrwydd byw a’i ddyngarwch cynhenid – na ddisgwylir yn syth gan rywun o duedd wyddonol mor amlwg.***

A dyma’r paragraff olaf,

***Gobeithiwn y byddwch yn mwynhau mynd trwy’r llyfryn bach hwn a luniwyd gennym sy’n cynnwys rhai o hoff gerddi John. Ei ddigymhellrwydd dychmygus, ei optimistiaeth ramantaidd a’i awydd i geisio’r gwirionedd am fywyd a natur yw rhai yn unig o’r rhoddion a fydd yn ein cadw’n gynnes bob amser.***

Mae’r Detholiad yn cynnwys enghreifftiau Cymraeg a Saesneg, cyfan a rhannol, o gerddi gan Dylan Thomas, W.H.Auden, R.Williams Parry, T.Gwynn Jones, Gerald Manley Hopkins, Rudyard Kipling, George Herbert, William Blake (cyfieithiad gan D. Geraint Lewis), William Wordsworth, William Shakespeare. Robert Graves, Emily Dickinson, Albert Cynan Evans-Jones, Samuel Coleridge Taylor, John Ceiriog Hughes, R.S.Thomas, y Beibl (Salm 8).